Anita Knakkergaard (DF), 2009-04-28:
Regeringen, Det Radikale Venstre og Dansk Folkeparti har den 26. marts 2009 indgået aftale om den almene boligsektors styring og finansiering.
Aftalen er en opfølgning af en tidligere indgået aftale fra 2006 og er indgået på baggrund af rapporten om den almene sektors styring og finansiering.
Aftalen indeholder forslag til en ny styringsmodel, forslag til nedsat husleje i nybyggeri, forhøjet maksimumbeløb, nedsættelse af grundkapital, implementering af energiaftale, nye tiltag i forbindelse med ghettoisering, nye tiltag vedrørende afbureaukratisering og forenkling af regelsættet.
Lovforslaget udmønter således den indgåede boligaftale.
Starthuslejen for beboere i nybyggeri nedsættes fra 3,4 pct. af den samlede anskaffelsessum til 2,8 pct.
Dette vil medføre, at den samlede starthusleje vil falde med 11-12 pct. For igen at få gang i byggeriet hæves maksimumbeløbet med 6 pct. i en række kommuner, og grundkapitalen sænkes fra 14 til 7 pct. for kommunerne fra den 1. juli 2009 til den 31. december 2010.
Der indføres et energitillæg til maksimumbeløbet, hvorved der skabes plads til de merinvesteringer, der er nødvendige for at opfylde de skærpede energikrav.
Formålet med lovforslaget er at indføre en overordnet styringsmodel, der baserer sig på mål- og aftalestyring, og samtidig afbureaukratiseres regelsættet.
Meningen er, at boligorganisationer og kommunalbestyrelsen får større frihed til at udforme lokalt tilpassede løsninger.
Kommunen forpligtes i den nye styringsmodel til at føre regelmæssig dialog med boligorganisationerne.
Der afholdes dialogmøde hvert år på grundlag af indsendt dokumentation vedrørende mål og resultater.
Der indgår i modellen, at styringsdialogen skal forholde sig til de opstillede målsætninger.
Temaerne vil derfor være følgende: Økonomi og drift, beboerdemokrati og ledelse, udlejning, boligområdernes situation og udvikling, nybyggeri og renovering.
Som et grundlag for styringsdialogen skal boligorganisationen indsende dokumentation vedrørende opnåede resultater og fremtidige mål.
Pakken skal indeholde selvangivelse, årsrapport, regnskaber, revisionsprotokol, herunder vedrørende forvaltningsrevisionen.
Der kan også komme andre relevante analyser.
De grundlæggende regler om kommunalbestyrelsens tilsyn vil blive opretholdt, herunder kommunalbestyrelsens mulighed for at give påbud eller indsætte en midlertidig forretningsfører i tilfælde af, at gældende regler overtrædes.
Også statens overordnede tilsyn bevares uændret.
Det er af væsentlig betydning for Dansk Folkeparti, at der mindst holdes dialogmøde hvert år mellem kommunalbestyrelse og boligorganisation og ikke mindst hvert tredje år, som det nu fremgår af bemærkningerne,
hvilket derfor bør udgå.
Den almene boligsektors formål er at løse boligsociale opgaver.
Det sker, ved at sektoren stiller passende boliger til rådighed for alle med behov herfor til en rimelig husleje samt tilvejebringer velfungerende boligområder af god kvalitet, hvor boligerne løbende vedligeholdes og moderniseres, så de lever op til nutidige krav i boligen.
Det er nødvendigt fortsat at styrke indsatsen mod ghettoisering og dermed sænke risikoen for udvikling af parallelsamfund med normer og værdier, der er forskellige fra det øvrige samfunds.
Anvendelsen af kombineret udlejning lempes, og der gives mulighed for annoncering, og at lejligheder kan stå tomme i maks. et halvt år.
Øverste myndighed får i forbindelse med større renoveringer, større energibesparende foranstaltninger, boligsociale helhedsplaner og fremtidssikring af bebyggelsen mulighed for at træffe beslutninger, som ellers er afdelingens kompetence.
Dansk Folkeparti har sørget for, at projekter, som hovedsageligt tager sigte på udskiftning af køkken og bad, dog ikke kan gennemføres uden afdelingens godkendelse.
Øverste myndigheds anvendelse af adgang til at træffe beslutning foreslås indberettet til Indenrigs- og Socialministeriet med henblik på en løbende vurdering af adgangen.
Adgangen evalueres ved udgangen af 2011 - evalueringen drøftes med forligspartierne.
Dansk Folkeparti havde ønsket, at den enkelte beboer fik vetoret i forbindelse med udskiftning af køkken og bad, hvis ikke faldstammerne i lejligheden skulle udskiftes.
Der igangsættes nu i stedet en undersøgelse af den enkelte lejers mulighed for at bestemme og få indflydelse på renovering og modernisering af lejerens bolig, herunder mulighed for at undgå uhensigtsmæssige moderniseringer af lejerens bolig.
I den forbindelse undersøges anvendelsen af de eksisterende regler om mindretalsbeskyttelse.
Dansk Folkeparti er positiv over for forslaget og er opmærksom på høringssvarene bl.a. vedrørende beboerdemokrati fra BOSAM og Lejernes LO, og vi ser frem til udvalgsarbejdet.